На основу члана 12. став 7. Закона о контроли државне помоћи („Службени гласник РС“, број 73/19), председник Народне скупштине доноси

ОДЛУКУ

О РАСПИСИВАЊУ ЈАВНОГ КОНКУРСА

ЗА ИЗБОР ТРИ ЧЛАНА САВЕТА КОМИСИЈЕ ЗА КОНТРОЛУ ДРЖАВНЕ ПОМОЋИ

1. Овом одлуком расписује се Јавни конкурс за избор три члана Савета Комисије за контролу државне помоћи ( у даљем тексту: Јавни конкурс).
2. Народна скупштина доноси одлуку о избору чланова Савета Комисије за контролу државне помоћи већином гласова свих народних посланика, на предлог Одбора за финансије, републички буџет и контролу трошења јавних средстава Народне скупштине ( у даљем тексту: Одбор).
3. Мандат чланова Савета Комисије за контролу државне помоћи (у даљем тексту: члан Савета) траје пет година и исто лице може бити изабрано на ову функцију највише два пута.
4. За члана Савета може бити изабран држављанин Републике Србије који има завршен факултет, најмање седам година радног искуства у струци и који је стручан и оспособљен за обављање функције члана Савета. Стручност и оспособљеност подразумева поседовање теоријског и практичног знања из области државне помоћи, конкуренције и правних тековина Европске уније које при избору може да провери Одбор.
5. Избор члана Савета врши се са листе кандидата која садржи најмање исти, а највише двоструко већи број кандидата од броја који се бира.
6. Ако је на листи предложен двоструко већи број кандидата од броја који се бира, за члана Савета изабран је кандидат који добије већи број гласова, у складу са тачком 2. ове одлуке.
7. Пре утврђивања листе кандидата Одбор организује разговор са кандидатима.
8. За члана Савета не могу бити бирани посланици у Народној скупштини, скупштини аутономне покрајине, одборници, друга изабрана и постављена лица, нити чланови политичких странака, као ни лица која су правноснажно осуђена на казну затвора од најмање шест месеци или за кажњиво дело које их чини недостојним јавне функције.
9. Члан Савета, у току трајања мандата на функцији члана Савета, не може да обавља другу јавну функцију или професионалну делатност, односно не може да се бави било којим јавним или приватним послом, укључујући пружање консултантских услуга и савета у Републици Србији из делокруга послова који обавља у складу са овим законом; члан Савета подлеже и другим обавезама и забранама из члана 18. став 2. Закона, као и обавезама и забранама утврђеним законом који уређује спречавање сукоба интереса при вршењу јавних функција.
10. Пријава на јавни конкурс подноси се Одбору који спроводи поступак за утврђивање листе кандидата.
11. Потписана пријава треба да садржи: име и презиме кандидата, датум и место рођења, адресу становања, број телефона и e-mail адресу, податке о образовању, податке о врсти и дужини радног искуства с кратким описом послова на којима је кандидат радио до подношења пријаве на конкурс и о одговорностима на тим пословима, као и преглед значајних и признатих радова или праксе у наведеној релевантној области.
12. Рок за подношење пријаве на конкурс је 30 дана од дана објављивања конкурса у „Службеном гласнику Републике Србије“.
13. Уз пријаву, подносилац пријаве прилаже следећу документацију:
14. уверење о држављанству, не старије од шест месеци (оригинал или оверена фотокопија);
15. извод из матичне књиге рођених, не старије од шест месеци (оригинал или оверена фотокопија);
16. диплому или уверење о стеченом високом образовању (оверена фотокопија);
17. исправе којима доказује радно искуство у струци (потврде, решења и други акти из којих се види на којим пословима и са којом стручном спремом је стечено радно искуство);
18. оригинално уверење да није осуђиван на казну затвора од најмање шест месеци;
19. оригинално уверење да против њега није покренута истрага или подигнута оптужница;
20. исправа о очитаној личној карти са микроконтролером (чипом), односно фотокопија личне карте без микроконтролера.
21. Сви докази који се прилажу уз пријаву на јавни конкурс достављају се у оригиналу или фотокопији овереној код јавног бележника. Исправе на страном језику се достављају у оригиналу или препису, са преводом овереним од стране судског тумача. Поред ових прилога, може се доставити и друга документација релевантна са аспекта услова конкурса.

Напомена: Одредбом чл. 9. и 103. Закона о општем управном поступку („Службени гласник РС“, број 18/16 и 95/18 - аутентично тумачење), прописано је између осталог, да у поступку који се покреће, по захтеву странке, орган може да врши увид, прибавља и обрађује личне податке о чињеницима о којима се води службена евиденција када је то неопходно за одлучивање, осим ако странка изричито изјави да ће те податке прибавити сама.

Имајући у виду наведено, потребно је да кандидат у пријави на јавни конкурс наведе на који начин жели да се прибаве његови подаци из службених евиденција. У циљу ефикаснијег и бржег спровођења изборног поступка, наведене доказе кандидат може и сам доставити уз пријаву на конкурс.

1. Адреса на коју се подносе пријаве на јавни конкурс: Народна скупштина Републике Србије, Одбор за финансије, републички буџет и контролу трошења јавних средстава, Краља Милана 14, Београд, са назнаком: „За јавни конкурс за избор три члана Савета Комисије за контролу државне помоћи“. Пријаве се могу доставити лично у писарницу Народне скупштине или путем поште. Непотпуне и неблаговремене пријаве неће се разматрати.
2. Све додатне информације могу се добити у Одбору за финансије, републички буџет и контролу трошења јавних средстава, Краља Милана 14, Београд, телефон 011/3026-464, 064/8420-072 и e-mail: tijana.ignjatovic@parlament.rs.
3. Ова одлука објављује се у „Службеном гласнику Републике Србије“, дневном листу „Политика“, на интернет страници Комисије за контролу државне помоћи и Народне скупштине: [www.parlament.rs](http://www.parlament.rs).

01 Број 112-2533/24

У Београду, 30.10. 2024. године

НАРОДНА СКУПШТИНА РЕПУБЛИКЕ СРБИЈЕ

 ПРЕДСЕДНИК

 Ана Брнабић